Oyan Nəzəriani

Oyan Nəzəriani ( ; ) — Urmiyada doğulmuş azərbaycanlı çimərlik güləşi və yunan-roma güləşçisi. 2014-cü ildən etibarən güləş üzrə Azərbaycan yığma komandasında çıxış edir. 2016-cı ildə Bakıda keçirilən beynəlxalq "Qızıl Qran-Pri" turnirində qızıl, 2017-ci ildə İranın Abadan şəhərində keçirilən Yunan-Roma güləşi üzrə Dünya Kubokunda gümüş medal qazanıb. Beşqat respublika çempionudur. 2019-cu ildə Xorvatiyanın Zaqreb şəhərində keçirilmiş Çimərlik güləşi üzrə Dünya Çempionatında qızıl medala layiq görülüb.

2020-ci ildən etibarən Çimərlik güləşi üzrə Azərbaycan yığmasının baş məşqçisidir. 2024-cü ildə Dünya Güləş Birliyinin təlimatçı məşqçisi, 2025-ci ildə isə Çimərlik Güləşi Komitəsinin üzvü seçilib.

 Həyatı və təhsili 
Oyan Nəzəriani 1994-cü ildə Qərbi Azərbaycan ostanının Urmiya şəhərində anadan olub. Orta məktəbi Urmiyada bitirdikdən sonra Mahabad Azad Universitetinin hüquq fakültəsində təhsil alıb.

 Karyerası 
2003-cü ildən etibarən güləşlə məşğul olmağa başlayıb. 2011-ci ildə gənclər arasında keçirilən İran çempionatında üçüncü yeri tutub. Bundan sonra İran güləş yığmasına dəvət olunub. 2013-cü ildə İran yığmasının tərkibində Türkiyənin Kahramanmaraş şəhərində keçirilən Qurtuluş turnirində bürünc medal qazanıb. 2014-cü ildə Azərbaycana köçərək turnirlərdə Azərbaycanı təmsil etməyə başlayır. 2014-cü ildə Azərbaycanda gənclər arasında keçirilən respublika çempionatında qızıl medal, "AGF Kuboku" uğrunda beynəlxalq turnirdə gümüş medal, "Naxçıvan Kuboku" uğrunda beynəlxalq turnirdə qızıl medal, Dağıstanda keçirilən beynəlxalq turnirdə isə gümüş medal qazanıb. Sonradan elə həmin ildə Polşanın Katovitse şəhərində güləş üzrə gənclər arasında Avropa çempionatında və Xorvatiyanın paytaxtı Zaqrebdə gənclər arasında güləş üzrə Dünya çempionatında çıxış edib. 2015-ci ildə Polşanın Valbrzix şəhərində güləş üzrə U-23 Avropa çempionatında iştirak etmiş, Rusiyanın paytaxtı Moskvada keçirilən güləş üzrə Avropa Millətlər Kuboku turnirində gümüş medal, Azərbaycan çempionatında isə qızıl medal almışdır. 2016-cı ildə Avropa Millətlər Kubokunda üçüncü, "Qızıl Qran Pri" beynəlxalq turnirində isə birinci yerə çıxıb. 2017-ci ildə İranın Abadan şəhərində keçirilən Yunan-Roma güləşi üzrə Dünya Kubokunda gümüş medal qazanıb. 2015, 2016, 2017 və 2018-ci illərdə 130 kq çəkidə Azərbaycan çempionu olub. 2019-cu ilin fevral ayında Türkiyənin İstanbul şəhərində keçirilən Vehbi Əmrə və Hamit Kaplanın xatirə turnirində ikinci yerə çıxaraq gümüş medal alıb. 2019-cu ilin sentyabr ayında Oyan Nəzəriani Xorvatiyanın paytaxtı Zaqrebdə çimərlik güləşi üzrə Dünya Seriyasının final mərhələsində çempion olaraq dünya çempionluğu kubokuna sahib çıxıb.

 Məşqçilik fəaliyyəti 
21 sentyabr 2020-ci il tarixində Çimərlik güləşi üzrə Azərbaycan yığmasının baş məşqçisi təyin edilib. 11 sentyabr 2021-ci ildə Yunanıstanın Katerini şəhərində çimərlik güləşi üzrə yeniyetmə və gənclərin Avropa çempionatı keçirilib. Çempionatda Oyan Nəzərianinin rəhbərliyi ilə Azərbaycanı təmsil edən 4 idmançının hər biri müxtəlif medallarla təltif ediliblər. Onlar ümumilikdə 2 qızıl, 1 gümüş və 1 bürünc medal qazanıblar. Azərbaycan yığması bu yarışda yeniyetmələr arasında komanda hesabında üçüncü yerə yüksəlib.

2021-ci il sentyabrın 26-da Rumıniyanın Konstanta şəhərində keçirilən çimərlik güləşi üzrə yeniyetmələrin və gənclərin dünya çempionatı keçirilib. Çempionatda Oyan Nəzərianinin rəhbərliyi ilə Azərbaycanı təmsil edən 4 idmançının hər biri müxtəlif medallarla təltif ediliblər. Onlar ümumilikdə 2 qızıl, 2 gümüş medal qazanıblar. Yeniyetmələr arasında komanda hesabında isə üçüncü yerə layiq görülüblər.

2021-ci il sentyabrın 25–26-da Rumıniyanın Konstanta şəhərində keçirilən çimərlik güləşi üzrə böyüklər arasında dünya çempionatında Oyan Nəzəriani və İbrahim Yusubov hər biri gümüş medal qazanıblar.

2024-cü ildə Dünya Güləş Birliyinin təlimatçı məşqçisi seçilib. 2025-ci ildə isə Çimərlik Güləşi Komitəsinin üzvü seçilib.

 Uğurları 
Yarış AZE2014201520162017201820192021Dünya Kuboku62Avropa Millətlər Kuboku23"Qızıl Qran-Pri" turniri1Çimərlik güləşi üzrə dünya çempionatı12U-23 Dünya çempionatı8U-23 Avropa çempionatı710
 12Gənclərin Dünya Çempionatı8Gənclərin Avropa Çempionatı5Vehbi Əmrə və Hamit Kaplan xatirə turniri2Azərbaycan çempionatı311111AGF Kuboku2Naxçıvan Kuboku1

 İstinadlar 

 Xarici keçidlər 
 2016-cı ildə Dünya Kubokunda çıxışı
 2016-cı ildə Qızıl Qran Pri yarışında çıxışı
 2018-ci il Azərbaycan Çempionatında final qarşılaşması
 2019-cu ildə Çimərlik güləşi üzrə 1/2 final görüşü
 2019-cu ildə Çimərlik güləşi üzrə final görüşü

Kateqoriya:Azərbaycanın yunan-roma güləşçiləri
Kateqoriya:Azərbaycanın kişi güləşçiləri